**ΔΙΕΘΝΗΣ ΔΙΑΙΤΗΣΙΑ**

Εισαγωγή

Οι δικηγόροι στην Αγγλία και την Ουαλία παρέχουν πολύ υψηλής ποιότητας νομικές υπηρεσίες. Ο σύλλογός τους είναι σε θέση να παρέχει τις υπηρεσίες του σε μια συνεχως αναπτυσσόμενη παγκοσμιοποιημένη νομική αγορά. Οι νομικοί σύμβουλοι αλλά και οι πελάτες μπορούν να απευθύνονται απευθείας σε ελεύθερους επαγγελματίες-δικηγόρους, η για ζητήματα που άπτονται διεθνών διαφωνιών και συναλλαγών. Οι δικηγόροι έχουν την δυνατότητα να εμπλέκονται σε θέματα διεθνούς διαιτησίας είτε σαν νομικοί παραστάτες που ενεργούν για ένα από τα μέρη είτε σαν εμπειρογνώμονες είτε σαν διαιτητές.

Σχετικά με τη διεθνή διαιτησία

Είναι ευρέως γνωστό ότι η διεθνής διαιτησία είναι ένας τύπος επίλυσης διαφορών που διαδίδεται όλο και περισσότερο. Η αυξανόμενη δημοτικότητα του θεσμού αυτού οφείλεται κατά κύριο λόγο στην ευκολία της όλης διαδικασίας, στην εμπιστευτικότητα και την ουδετερότητά της - δεδομένου ότι οι διάδικοι μπορούν να διαλέξουν μια έδρα διαιτησίας και ένα σύστημα δικαίου που αποσυνδέεται από τη χώρα στην οποία είναι συμβαλλόμενα τα μέρη – το αμετάκλητό της, διότι κάθε δικαίωμα προσφυγής είναι περιορισμένο, την διαδικαστική ευελιξία που παρέχει και την δυνατότητα ελέγχου που δίνει στους διαδίκους σχετικά με την ταυτότητα των διαιτητών.

Ιστορικά, ακόμα και όταν το επίδικο ζήτημα ή οι διάδικοι σε διεθνείς διαιτησίες δεν είχαν κανέναν νομικό ή φυσικό σύνδεσμο με την Αγγλία, την επέλεγαν ως «forum» διαιτησίας, καθώς Άγγλοι νομικοί σύμβουλοι και δικηγόροι είχαν αναπτύξει αξιοσημείωτη εξειδίκευση στον τομέα αυτό. Το γεγονός αυτό δικαιολογείται από την μακρόχρονη τριβή σε θέματα διεθνούς διαιτησίας, η οποία οδήγησε στο να εμφορούνται με αξιοσημείωτες ικανότητες στρατηγικής, τακτικής και υπεράσπισης.

Στις περισσότερες περιπτώσεις, τα μέρη θα επιλέξουν τους κανόνες του διεθνούς διαιτητικού συστήματος που θα ισχύουν σε περίπτωση προσφυγής στην διαιτησία για την επίλυση μιας διαφοράς. Πολλοί από αυτούς τους κανόνες είναι δημοσιευμένοι από διεθνή ιδρύματα διαιτησίας (π.χ. Διεθνές Εμπορικό Επιμελητήριο, Διεθνές Κέντρο Επίλυσης Διαφορών/Αμερικανική Ένωση Διαιτησίας κ.ά.). Ωστόσο ειδικοί κανόνες ενσωματώνονται σε συμβάσεις όσον αφορά συγκεκριμένες συναλλαγές, όπως για παράδειγμα οι κανόνες εμπορίας σιτηρών και ζωοτροφών στο εμπόριο των αγροτικών προϊόντων, στις ναυτιλιακές συμβάσεις κ.ά. Σύνηθες είναι τα συμβαλλόμενα μέρη να μην επιλέγουν εκ των προτέρων τους κανόνες που θα εφαρμόζονται σε περίπτωση διαφωνίας αλλά όταν έρθουν σε ρήξη να επιλέγουν απολύτως ελεύθερα ποιοί κανόνες ταιριάζουν καλύτερα στην συγκεκριμένη περίσταση.

Σχετικά με το Συμβούλιο του Δικηγορικού Συλλόγου Αγγλίας και Ουαλλίας

Το Συμβούλιο αντιπροσωπεύει και ρυθμίζει ζητήματα για πάνω από 16.000 δικηγόρους. Παρέχει, μέσω των μελών του, υψηλής ποιότητας συμβουλευτικές υπηρεσίες και υπηρεσίες υπεράσπισης, δίκαιη και καθολική πρόσβαση στη δικαιοσύνη, υψηλά «standards» αντιμετώπισης των υποθέσεων από τους επαγγελματίες δικηγόρους και ανάπτυξη επαγγελματικών ευκαιριών τόσο στην Αγγλία όσο και στο εξωτερικό.

Σχετικά με τους δικηγόρους

Ένας δικηγόρος είναι απόλυτα εξειδικευμένος και εκπαιδευμένος να παρίσταται ενώπιον τόσο των κοινών όσο και των διαιτητικών δικαστηρίων. Ο πυρήνας της εργασίας του είναι η παροχή συμβουλών σε πραγματικές ή ενδεχόμενες διενέξεις. Η εργασία αυτή περιλαμβάνει τη σύνταξη κειμένων για την εκάστοτε υπόθεση και άλλων υπομνημάτων, την παροχή συμβουλών, την συλλογή αποδεικτικών στοιχείων και την παρουσίαση γραπτών ή προφορικών ισχυρισμών. Ως καλύτερη επιλογή προκρίνεται η επιλογή ενός δικηγόρου στην διαδικασία της διαιτησίας, καθώς αποτελούν εξειδικευμένους συμβούλους, είναι αποδοτικοί με λογικό κόστος, έχουν αναγνωρισμένη άριστη επάρκεια στο αντικείμενο και διακρίνονται για την αποτελεσματική ομαδική τους εργασία.

Καθοδήγηση ενός δικηγόρου

Μπορούν να χρησιμοποιηθούν δικηγόροι από όλο τον κόσμο χωρίς κατ’ ανάγκη να απευθυνθεί κάποιος, έστω και στην αρχή, σε κάποια αγγλική δικηγορική εταιρεία. Το πρώτο βήμα είναι να δοθεί εντολή σε δικηγόρο ή σε μια ομάδα δικηγόρων στην οποία περιλαμβάνονται εξειδικευμένοι επαγγελματίες ανάλογα με το εκάστοτε ζήτημα. Στην πρώτη επαφή ελέγχεται η διαθεσιμότητα του δικηγόρου και απαντώνται τα θέματα αμοιβής. Συνήθως η χρέωση γίνεται με την ώρα, όμως υπάρχει και περίπτωση να γίνει ένας είδος συμφωνίας με κάποια προκαταβολή, η οποία περιλαμβάνει και την προετοιμασία της διαιτησίας (λεγόμενη και ως «brief fee») ή αν οι συναντήσεις διαρκέσουν περισσότερες από μια μέρες τότε συμφωνείται μια ημερήσια αμοιβή, γνωστή και ως «refresher».

Υπηρεσίες που παρέχονται

Στην διεθνή διαιτησία οι δικηγόροι:

* Παρέχουν συμβουλές που αφορούν την ουσία της υπόθεσης
* Συντάσσουν έγγραφα, παρουσιάζουν προφορικές αντιδικίες και εξέταση μαρτύρων
* Εμφανίζονται ως εμπειρογνώμονες σε αγγλικά και ουαλικά νομικά ζητήματα αλλά και είναι εξειδικευμένοι στο δημόσιο διεθνές και ευρωπαϊκό δίκαιο
* Μπορούν να έχουν την ιδιότητα του διαιτητή
* Πραγματοποιούν συναντήσεις, τηλεφωνικές και δια ζώσεις, ενημερώνοντας τον ενδιαφερόμενο για την υπόθεση, τόσο για το ποσοστό επιτυχούς έκβασής της όσο και για οποιοδήποτε άλλο ζήτημα άπτεται της διαφοράς
* Προετοιμάζουν τα αποδεικτικά μέσα, παρακολουθούν τις διαδικαστικές πράξεις της διαιτησίας και συντάσσουν έγγραφα που απαιτούνται για την πρόοδο αυτής
* Συμβουλεύουν για την χρήση των κατάλληλων αποδεικτικών μέσων, μαρτυρικών καταθέσεων και εκθέσεων εμπειρογνωμόνων
* Παρίσταται στην διαδικασία της διαιτησίας

Διεθνής διαιτησία ανά τομέα

Υπάρχουν ομάδες δικηγόρων που ειδικεύονται σε συγκεκριμένους τύπους διαιτησίας. Ενδεικτικά, υποθέσεις διαιτησίας αποτελούν συχνά διαφορές που προκύπτουν μεταξύ αεροπορικών και ταξιδιωτικών υπηρεσιών αλλά και διαφορές στον χώρο των υποδομών γενικότερα. Ζητήματα που αφορούν τις εργασιακές σχέσεις καθίστανται συχνά αντικείμενο διαιτησίας, ειδικά σε καιρούς παγκοσμιοποίησης ακόμα και στην εργασία. Νομικά θέματα που αφορούν το δίκαιο της ενέργειας, τον κόσμο των μέσων ενημέρωσης αλλά και τον οικονομικό και τραπεζικό χώρο λύνονται μέσω της διαιτητικής διαδικασίας. Επιγραμματικά να πούμε ότι αντικείμενο διεθνούς διαιτησίας αποτελούν και οι διαφορές που προκύπτουν από επενδύσεις, οι ασφαλιστικές διαφορές και οι διαφορές από την πνευματική ιδιοκτησία, διαπολιτειακές, οι διαφορές εταιρικού δικαίου κ.ά.

Συμπέρασμα

Ο θεσμός της διεθνούς διαιτησίας βρίσκεται σε αρμονία με την πολυπλοκότητα του σύγχρονου καθεστώτος της ελεύθερης αγοράς. Η διεθνής διαιτησία χρησιμοποιείται όλο και περισσότερο σε διεθνείς, εμπορικές κατά κύριο λόγο, διενέξεις, καθώς έχει άλλωστε παγιωθεί στην συνείδησή μας ως ασφαλής και αξιόπιστος τρόπος διευθέτησης διαφορών. Στην διαμόρφωση αυτής της αντίληψης σημαντικό ρόλο έχει διαδραματίσει η προσφορά έγκριτων και άριστα κατηρτισμένων νομικών και δικηγόρων που επικουρούν αποτελεσματικά τον θεσμό αυτό.

Παναγιώτα Πανουργιά Μέλος Επιτροπής Corporate Social Responsibility of CCBE